paragraph_text: Gibraltar, britanski prekomorski posjed na krajnjem jugu Iberije, subjekt je formalnih zahtjeva za reintegraciju u okvir Kraljevine Španjolske koja ovo područje smatra kolonijom. Velika Britanija je ovaj teritorij okupirala 1704. godine u razdoblju Rata za španjoslko naslijeđe (1701–1714). Španjolska monarhija je 1713. permanentno predala ovaj teritorij britanskoj upravi kroz članak X Utrechtskog mirovnog sporazuma pri čemu se ova odredba odnosila na teritorij uži od današnjeg teritorija Gibraltara. Španjolska je u narednom razdoblju pokušala ponovno osvojiti Gibraltar vodeći opsade 1727. i 1779–1783. Britanski suverenitet nad Gibraltarom potvrđen je kroz ugovore u Sevilli 1729. i Parizu 1783. godine. Pozicija Ujedinjenih naroda po pitanju političkog statusa Gibraltara definirana je time što se teritorij još od 1946. godine nalazi na listi teritorija bez samoupravnog statusa i kao takav spada u grupu teritorija u kojima postoji obveza provođenja dekolonizacije.